Document ID: 32014R0400

KOMMISSIONENS GENNEMFØRELSESFORORDNING (EU) Nr. 400/2014
af 22. april 2014
om et samordnet flerårigt EU-kontrolprogram for 2015, 2016 og 2017 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 29, stk. 2, og
ud fra følgende betragtninger:
(1)
Ved Kommissionens forordning (EF) nr. 1213/2008 (2) blev der for første gang fastsat et samordnet flerårigt EF-kontrolprogram, der omfattede årene 2009, 2010 og 2011. Programmet blev videreført ved på hinanden følgende kommissionsforordninger. Den seneste var Kommissionens forordning (EU) nr. 788/2012 (3).
(2)
30-40 fødevarer udgør de vigtigste bestanddele af kosten i Unionen. Da brugen af pesticider undergår væsentlige forandringer i en periode på tre år, bør pesticiderne overvåges for de pågældende fødevarer over en række af treårige cykler for at gøre det muligt at vurdere forbrugernes eksponering og anvendelsen af EU-lovgivningen.
(3)
På grundlag af en binomial sandsynlighedsfordeling kan det beregnes, at undersøgelse af 654 prøver giver over 99 % sikkerhed for at opdage en prøve, der indeholder pesticidrester over bestemmelsesgrænsen, hvis mindst 1 % af produkterne indeholder restkoncentrationer over denne grænse (4). Indsamlingen af disse prøver bør fordeles mellem medlemsstaterne på grundlag af befolkningens størrelse, idet der skal tages mindst 12 prøver pr. produkt om året.
(4)
Der er blevet taget hensyn til analyseresultaterne fra de hidtidige offentlige EU-kontrolprogrammer for at sikre, at viften af pesticider, der er omfattet af kontrolprogrammet, er repræsentativ for de pesticider, der anvendes.
(5)
Der er på Kommissionens websted offentliggjort en vejledning (5) om analytiske kvalitetskontrol- og valideringsprocedurer for analyse af pesticidrester i fødevarer og foder (»Analytical quality control and validation procedures for pesticide residues analysis in food and feed«).
(6)
Hvis definitionen af et pesticids restkoncentration omfatter andre aktivstoffer, metabolitter, nedbrydnings- og reaktionsprodukter, forelægges der en særskilt rapport om de pågældende forbindelser, i det omfang disse måles enkeltvis.
(7)
Medlemsstaterne, Kommissionen og Den Europæiske Fødevaresikkerhedsautoritet har i fællesskab fastlagt gennemførelsesforanstaltninger vedrørende indsendelse af oplysninger fra medlemsstaterne, såsom standardprøvebeskrivelsen (Standard Sample Description (SSD)) (6) (7) om fremlæggelse af resultater af analyser af pesticidrester.
(8)
Kommissionens direktiv 2002/63/EF (8), der omhandler de prøveudtagningsmetoder og -procedurer, der anbefales af Codex Alimentarius-Kommissionen, anvendes for prøveudtagningsprocedurerne.
(9)
Det er nødvendigt at vurdere, om de maksimalgrænseværdier for restkoncentrationer i babymad, der er fastsat i artikel 10 i Kommissionens direktiv 2006/141/EF (9) om modermælkserstatninger og tilskudsblandinger til spædbørn og småbørn og i artikel 7 i Kommissionens direktiv 2006/125/EF (10) om forarbejdede levnedsmidler baseret på cerealier og babymad til spædbørn og småbørn, er overholdt, idet der udelukkende tages hensyn til de definitioner af restkoncentration, der er fastsat i forordning (EF) nr. 396/2005.
(10)
Med hensyn til metoder til påvisning af en enkelt restkoncentration vil medlemsstaterne kunne opfylde deres analyseforpligtelser via aftaler med officielle laboratorier, der allerede råder over de nødvendige validerede metoder.
(11)
Medlemsstaterne bør senest den 31. august hvert år fremlægge oplysninger vedrørende det foregående kalenderår.
(12)
For at undgå uklarhed som følge af en overlapning mellem på hinanden følgende flerårige programmer bør forordning (EU) nr. 788/2012 ophæves af hensyn til retssikkerheden. Den bør dog fortsat finde anvendelse på prøver testet i 2013 og 2014.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Medlemsstaterne udtager og analyserer i 2015, 2016 og 2017 prøver for de pesticid/produktkombinationer, der er fastsat i bilag I.
Antallet af prøver af hvert produkt, herunder fødevarer til spædbørn og småbørn og produkter, der stammer fra økologisk landbrugsproduktion, fastsættes i bilag II.
Artikel 2
1. Det parti, der udtages prøver fra, udvælges vilkårligt.
Prøveudtagningsproceduren, herunder antallet af enheder, skal opfylde bestemmelserne i direktiv 2002/63/EF.
2. Alle prøver, herunder dem, der er taget af fødevarer til spædbørn og småbørn, analyseres for pesticider fastsat i bilag I i overensstemmelse med definitionerne af restkoncentrationer fastsat i forordning (EF) nr. 396/2005.
3. For fødevarer til spædbørn og småbørn evalueres der prøver af produkterne, som de udbydes klar til brug, eller som de tilberedes efter producentens anvisninger, under hensyntagen til maksimalgrænseværdierne fastsat i direktiv 2006/125/EF og 2006/141/EF. Når sådanne fødevarer kan spises både som udbydt og tilberedt, indberettes resultaterne for det ikke-tilberedte produkt, som det er solgt.
Artikel 3
Medlemsstaterne indberetter resultaterne af analysen af prøverne i hhv. 2015, 2016 og 2017 senest den 31. august i hhv. 2016, 2017 og 2018. Resultaterne indberettes i overensstemmelse med standardprøvebeskrivelsen (Standard Sample Description (SSD)).
Hvis definitionen af et pesticids restkoncentration omfatter mere end en forbindelse (aktivstof, metabolit og/eller nedbrydnings- eller reaktionsprodukt), indberetter medlemsstaterne analyseresultaterne i overensstemmelse med den fuldstændige definition af pesticidets restkoncentration. Desuden indberettes resultaterne for alle analysander, der er omfattet af restkoncentrationsdefinitionen, særskilt, i det omfang disse måles enkeltvis.
Artikel 4
Forordning (EU) nr. 788/2012 ophæves.
Den finder dog fortsat anvendelse på prøver testet i 2013 og 2014.
Artikel 5
Denne forordning træder i kraft den 1. januar 2015.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. april 2014.

Labels: 0
17
19
6